Erikoisjoukot (televisiosarja)
Formaatti

»Sarjassa ei leikitä sotaa, vaan se on realityohjelma, joka testaa osallistujien henkistä ja fyysistä kestävyyttä. Ohjelma tapahtuu erikoisjoukkojen pääsykoetta vastaavassa ympäristössä, mutta sillä ei ole mitään tekemistä sodan kanssa.» 
(Ohjelman vastaava tuottaja Alex Laszlo)
Ohjelma perustuu suosittuun Brittiläiseen armeija-pohjaiseen realityformaattiin SAS: Who Dares Wins, josta on tehty lukuisia menestyneitä versioita ympäri maailmaa, kuten Ruotsissa, Tanskassa, Australiassa sekä Yhdysvalloissa. Sarjassa seurataan julkisuudesta tunnettuja henkilöitä, kun he suorittavat kaksi viikkoa kestävän koulutusleirin, joka pohjautuu oikeaan erikoisjoukkosotilaiden valintakokeeseen. Niin kutsutut "kokelaat" joutuvat ylittämään jatkuvasti itsensä fyysisesti sekä henkisesti, kun he joutuvat suorittamaan brutaaleja harjotteita, jonkalaisista erikoisjoukkoihin pyrkivän täytyy suoriutua. Ohjeita pitää noudattaa ja tehtävissä pitää suoriutua, tai leirillä jatkaminen voi olla vaakalaudalla.
Kokelaita majoitetaan leirin aikana alkeellisissa olosuhteissa, jotka vastaavat oikeaa sotilastukikohtaa. Mitään erikoiskohtelua julkkiskokelaat eivät saa, vaan he ovat kaikki samalla viivalla leirin alussa. Leirillä ei katsota esimerkiksi sukupuolta, tai sitä minkä kokoinen joku on, vaan kaikilta kokelailta vaaditaan samantasoista, vahvaa suorittamista. Kouluttajille he ovat pelkkiä numeroita, eikä aikaisemmilla titteleillä tai saavutuksilla ole merkitystä. Myös ravintoa on tarjolla jo leirin alussa niukasti, ja sen määrää vähennetään mitä pidemmälle kurssilla edetään. Leiriltä on pääsy pois kolmella tavalla; kokelas joko itse päättää luovuttaa ja ojentaa numerolapun kouluttajille. Kokelas voidaan myös poistaa kurssilta loukkaantumisen, tms. takia. Viimeinen tapa on läpäistä kurssi, joka edellyttää viimeisen vaiheen läpäisemistä, ja kouluttajien mielestä nousujohteista kehitystä kurssin aikana.
Rankan leirin perimmäinen tarkoitus on murtaa kokelaat henkisesti ja fyysisesti, sekä paljastaa heidän murtumispisteensä sekä luonteenpiirteensä. Leirin läpäisevät onnistuneesti lopulta vain ne henkilöt, jotka ovat osoittaneet kouluttajille, että tosipaikan tullessa he olisivat valmiita niin fyysisesti, psyykkisesti, kuin henkisestikin taistelemaan vahvana ja ryhmää tukevana sotilaana.
»Jos siellä kouluttajat ovat pukeutuneet johonkin Marimekon Unikko-vaatteisiin ja pelkästään hymyilevät ja nauravat, niin eihän siitä itse pääsykoetilanteesta tule mitään, kun sun pitää oikeasti paineistaa ihmisiä ja katsoa, millaisia he ovat oikeasti kaikilta ominaisuuksiltaan.» 
(Janne Lehtonen)
Jokainen leirin koulutuspäivä on teemoitettu jonkin erikoisjoukkojen luonteenpiirteen tai vaatimuksen mukaisesti. Viimeinen koulutusleirin päivä on kuitenkin lopullinen testi, joka mittaa, onko kokelailla henkistä ja fyysistä kapasiteettiä päästä loppuun saakka, ja läpäisemään mahdottomaksi suunniteltu testi. Lopputehtävä on kaksiosainen; toinen vaihe testaa kaikkea mitä kokelaat ovat päässeet oppimaan kurssilla. Se on fyysistä kuntoa sekä tiimityötä vaativa osuus. Toinen osuus on psyykkisesti äärimmäisen rankka kuulusteluosuus, varten kokelaiden pitää opetella peitetarina, jonka avulla heidän pitäisi päästä läpi reaalimaailmaa simuloivasta kuulustelusta.